
Ar ddiwrnod gwresog yn yr haf, 
Tra'r awel fwyn yn cysgu, 

Yr oedd hen wr a'i wisg yn wael 
Yn teithio'n flin dan chwysu ; 
'Yr oedd ei gliniau'n weiniaid iawn, 
A'r ffordd yn arw i'w cherdded, 
O'r diwedd fe eisteddodd lawr, 
Gan fethu'n deg a myned, 








Rhyw ddyn goludog yn y man 
Oedd yn marchogaeth heibio, 

Ac ar ei fynwes gadwen aur, 
A dillad heirdd am dano ! 

Yn mlaen yr aeth heb sylwi dim 
O'r hen wr gwan, blinedig, 

A phrofi wnaeth nad yw y wisg 
Yn gwneuthur gwr boneddig. 


Ond buan daeth rhyw ddyn tylawd 
Mewn dillad pur gyffredin, 

Ac at yr hen wr aeth yn llon, 
Ac iddo ef wnaeth ofyn — 

“A gaf fi'ch cynorthwyo chwi?” 
Siradai eiriau cariad, 

Mae gwisg yn gwneud y dyn yn hardd, 
Ond nid y dyn yw'r dillad. 


Ar ddiwrnod oer 'roedd gweddw d'lawd 
__ Yn cerdded am elusen, 
I'w chadw hi a'i baban bach 
Rhag teimlo llymder angen ; 
Yn ei chyfarfod gwelai'n dod 
Rhyw ddyn mewn gwisg aruchel, 
Ac ato ef hi aeth â'i chwyn, 
Dan blygu iddo'n isel. 


Ond dyn a chalon galed oedd, 
Heb feddu tyner deimlad, 

Nid oedd yn cofio'r amser gynt 
Pan wisgai garpiog ddillad ; 

I ffwrdd yr aeth ag uchel ffroen, 
Heb sylw o'i deisyfiad, 

A gwelodd hithau y pryd hyn 
Mai nid y dyn yw'r dillad. 


Fel mae y rhew a'r eira gwyn 
Yn cuddio'r domen aflan, 
'Run fath gall gwisg o uchel bris 
Orchuddio'r dyn ei hunan ; 
Nid gwisg sy'n gwneud dyn yn ddyn, 
Ond gweithred a chymeriad, 
O! cadwn hyn mewn cof o hyd, 
Mae nid y dyn yw'r dillad, 
Ebeneburg, Pensylvania. HUGH J. HUGHES. 

